સરકાર ટ્રાફિક સપ્તાહો ઉજવે , રોડ સુરક્ષા સપ્તાહો ઉજવે કે ચોરે ને ચૌટે સીસીટીવી કેમેરાઓ મુકે કે પછી ટ્રાફિક સંચાલનની કડક ઝુંબેશ ચલાવે તો પણ આ આંકડાઓ ઘટવાને બદલે વધતા જ જાય છે , અને પ્લીઝ નોટ કે આ તો ચોપડે ચડેલા કે પછી જાહેર થયેલા આંકડાઓ છે , દેશના રીમોટ એરીયાઓ કે અંતરિયાળ જગ્યાઓમાં થતા અકસ્માતો તો આમાં સામેલ છે જ નહીં અને સૌથી વધુ કરુણ વાત એ છે કે રોડ અકસ્માતોમાં મરનાર લોકોમાંથી ૨૦૧૬ના રીપોર્ટ મુજબ ૬૦% લોકો ૧૮ થી ૩૫ વર્ષના યુવાનો હતા અને મોટાભાગના એમના કુટુંબના એકમાત્ર પાલક પોષક હતા જી હા મીનીસ્ટ્રી ઓફ રોડ એન્ડ ટ્રાન્સપોર્ટના આંકડાઓ મુજબ ૨૦૧૬મા રોડ અકસ્માતોમાં મૃત્યુ પામેલાઓમાંથી ૧૦૦૦૦થી વધુ લોકો ૧૮ વર્ષથી નીચેના અને ૭૦૦૦૦ જેટલા ૧૮ થી ૩૫ વર્ષ વચ્ચેના હતા આજે જ્યારે ભારત દુનિયામાં સૌથી વધુ યુવાનો ધરાવતો દેશ છે એવામાં રોડ વચ્ચે આમ અકાળે મુરઝાઈ જતી આટલી બધી યુવાન જિંદગીઓની ખોટ કોઈ પણ દેશને ભારી નુકશાન પહોચાડી શકે છે એ વધુ ખેદભરી વાત છે.